ai4bharat/Pralekha huggingface dataset:
பிரதமர் அலுவலகம்
வந்தே பாரத் எக்ஸ்பிரஸ் & முதல் கட்ட அகமதாபாத் மெட்ரோ ரயில் திட்டத்தைத் தொடங்கிவைத்துப் பிரதமர் நிகழ்த்திய உரை
பாரத் மாதா கி ஜே!
பாரத் மாதா கி ஜே !
பாரத் மாதா கி ஜே!
இன்றைய தினம் நகர்ப்புற போக்குவரத்து தொடர்புக்கும் தற்சார்பு இந்தியாவுக்கும் 21 ஆம் நூற்றாண்டில் முக்கியமான தினமாகும். சற்று நேரத்திற்கு முன் காந்திநகர்- மும்பை வந்தே பாரத் எக்ஸ்பிரசின் அதிவேகப் பயணத்தை நான் அனுபவித்தேன். இந்தப் பயணம் ஒரு சில நிமிடங்களே நீடித்தாலும் அது எனக்குப் பெருமிதம் கொள்ளும் தருணமாக இருந்தது. இது நாட்டின் மூன்றாவது, குஜராத்தின் முதலாவது வந்தே பாரத் ரயிலாகும். இந்த ரயிலின் வேகம் மிகவும் அதிகமானது. திட்டமிட்ட நேரத்திற்கு 20 நிமிடங்கள் முன்னதாகவே நான் தால்தேஜ் வந்துவிட்டேன். தற்போது வந்தே பாரத் ரயில் வண்டிகள் சென்னையில் தயாரிக்கப்படுகின்றன. இந்த ரயிலை தயாரிக்கும் பொறியாளர்கள், வயர்மேன், எலக்ட்ரீசியன் ஆகியோரை நான் சந்தித்தேன். இந்த ரயில் பற்றி அவர்களிடம் விசாரித்தறிந்தேன். தங்களுக்குக் கூடுதலாக ஆர்டர்கள் தருமாறும் அதிவேக மற்றும் சிறப்பான வந்தே பாரத் ரயில்களைக் குறைந்த கால அவகாசத்தில் செய்து கொடுப்போம் என்று என்னிடம் அவர்கள் கூறினர். நமது நாடு அதிவேகமாக முன்னேறிச் செல்கிறது என்ற பொறியாளர்கள், தொழில்நுட்பாளர்களின் இந்த நம்பிக்கை எனக்கு ஊக்கமளித்தது.
நண்பர்களே
மின்சார பேருந்துகள் தயாரிப்பு மற்றும் இயக்கத்திற்காக ஃபேம் திட்டம் மத்திய அரசால் தொடங்கப்பட்டது. இதன் மூலம் நமது ஏழை எளிய மக்களும் நடுத்தர வகுப்பு குடும்பங்களும் பேருந்துகள் வெளியிடும் புகையிலிருந்து விடுதலை பெறுவார்கள். இந்த வகையில் சுற்றுச்சூழலும் பாதுகாக்கப்படும். சப்தம் மற்றும் புகையிலிருந்து மக்கள் விடுதலை பெறுவார்கள். மேலும் இந்தப் பேருந்துகளின் வேகம் மிக அதிகமாகும். இதுவரை, இந்த திட்டத்தின்கீழ், நாட்டில் 7000க்கும் அதிகமான மின்சாரப் பேருந்துகள் தயாரிப்பதற்கு ஒப்புதல் அளிக்கப்பட்டுள்ளது. இந்த பேருந்துகளுக்காக மத்திய அரசு ரூ. 3,500 கோடி செலவு செய்துள்ளது. இதுவரை, குஜராத்திற்கு 8,500 மின்சாரப் பேருந்துகளுக்கு ஒப்புதல் அளிக்கப்பட்டுள்ளது. அவற்றில் இதுபோன்ற பல பேருந்துகள் இன்று இங்குள்ள சாலைகளில் ஓடுகின்றன. மணிக்கு 180 கிலோமீட்டர் வேகம் கொண்ட வந்தே பாரத் ரயில் வண்டிகள் மூலம் இந்திய ரயில்வேயின் நிலைமை மாறும் என்று நான் உறுதியாக நம்புகிறேன். அடுத்த ஆண்டு ஆகஸ்ட் மாதத்திற்குள் 75 வந்தே பாரத் எக்ஸ்பிரஸ் ரயில்களை இயக்குகின்ற இலக்குடன் நாங்கள் பணியாற்றி வருகிறோம்.
நண்பர்களே
குஜராத் மக்களிடம் நான் இன்னொரு வேண்டுகோளை வைக்க விரும்புகிறேன் பூமிக்கு அடியில் இந்த ரயில் நிலையங்கள் கட்டுவதற்கு பயன்படுத்தப்பட்ட தொழில்நுட்பங்கள் குறித்து ரயில்வே அதிகாரிகள் நகர்ப்புற அமைச்சகம் மற்றும் மெட்ரோ நிர்வாகத்திடம் நமது பள்ளி மற்றும் பொறியியல் மாணவர்கள் தெரிந்து கொள்ள முயற்சி செய்ய வேண்டும். இதன் விலை எவ்வளவு? இந்தப் பணம் யாருடையது? இது நாட்டு மக்களின் பணம். இது எவ்வாறு அமலாக்கப்படுகிறது? இந்த திட்டத்தை அமலாக்க எவ்வளவு நேரம் எடுத்துக் கொள்ளப்படுகிறது? இதற்கு என்ன வகையான தொழில்நுட்பம் பயன்படுத்தப்பட்டது? என்பது பற்றி மாணவர்களுக்கு நாம் எடுத்துரைத்தால் வளர்ச்சிக்கு பெருமளவு உதவும். நாட்டின் இளைய தலைமுறையான இளைஞர்களிடம் இது தங்களுடையது என்ற நம்பிக்கையை ஏற்படுத்தினால் ஏதாவது ஒரு போராட்டத்தில் இது போன்ற பொது சொத்துக்களை அழிக்கக்கூடாது என்ற முக்கியத்துவத்தை உணர்வார்கள். தங்களின் சொந்த சொத்து அழிக்கப்படும் போது ஏற்படும் அதே போன்ற வலியை அவர்கள் உணர்வார்கள். இளம் தலைமுறைக்கு போதிக்க வேண்டியதும் அவர்களின் மனசாட்சியை எழுப்புவதும் நமது கூட்டுப் பொறுப்பாகும்
பாரத் மாதா கி ஜே!
பாரத் மாதா கி ஜே!
பாரத் மாதா கி ஜே!
மிக்க நன்றி!
பிரதமர் அலுவலகம்
3 மையங்களில் கொவிட் தடுப்பு மருந்தின் தயாரிப்பை பிரதமர் ஆய்வு செய்தார்
கொவிட் தடுப்பு மருந்து மேம்பாடு மற்றும் உற்பத்தி நடவடிக்கைகள் குறித்து ஆய்வு செய்ய 3 நகரங்களுக்கு, பிரதமர் திரு நரேந்திர மோடி இன்று பயணம் மேற்கொண்டார். அகமதாபாத்தில் உள்ள ஜைடஸ் உயிரி தொழில்நுட்ப பூங்கா, ஹைதராபாத்தில் உள்ள பாரத் பயோடெக், புனேவில் உள்ள சீரம் இன்ஸ்டிட்டியூட் ஆஃப் இந்தியா ஆகியவற்றுக்கு அவர் சென்றார்.
தடுப்பு மருந்து தயாரிப்பு பயணத்தின் முக்கியமான கட்டத்தில் தங்களுக்கு உற்சாகம் அளிக்கவும், தங்களின் முயற்சிகளை வேகப்படுத்தவும் பிரதமர் நேரில் வந்து சந்தித்ததற்கு விஞ்ஞானிகள் மகிழ்ச்சி தெரிவித்தனர். இந்தியாவின் உள்நாட்டு தடுப்பு மருந்து தயாரிப்பு துரித கதியில் வளர்ந்து வருவது பெருமையளிப்பதாக பிரதமர் தெரிவித்தார். தடுப்பு மருந்து உற்பத்தியின் மொத்த பயணத்தில் அறிவியலின் வலுவான கோட்பாடுகளை இந்தியா எவ்வாறு பின்பற்றியது என்பது குறித்து பிரதமர் பேசினார். தடுப்பு மருந்து விநியோகத்தை சிறப்பாக செயல்படுத்துவது குறித்த ஆலோசனைகளையும் அவர் வரவேற்றார்.
தடுப்பு மருந்து உடல் நலத்துக்கு மட்டுமின்றி ஒட்டுமொத்த உலகத்தும் நன்மை பயக்க வேண்டுமென்று இந்தியா விரும்புவதாக பிரதமர் கூறினார். வைரசுக்கு எதிரான ஒருங்கிணைந்த போரில், நமது அண்டை நாடுகள் உட்பட இதர நாடுகளுக்கு உதவுவது இந்தியாவின் கடமையென்றும் அவர் கூறினார்.
ஒழுங்குமுறை நடவடிக்கைகளை எவ்வாறு மேலும் மேம்படுத்தலாம் என்பது குறித்த தங்களது கருத்துகளை விஞ்ஞானிகள் வெளிப்படையாக தெரிவிக்கலாம் என்று பிரதமர் கூறினார். கொவிட்-19-ஐ எதிர்த்து போராட பல்வேறு புதிய மற்றும் மறுபயன்பாட்டு மருந்துகளை எவ்வாறு அவர்கள் தயாரித்து வருகின்றனர் என்பதை குறித்து விஞ்ஞானிகள் விளக்கினர்.
அகமதாபாத்தில் உள்ள ஜைடஸ் உயிரி தொழில்நுட்ப பூங்காவுக்கு சென்ற பிரதமர், "ஜைடஸ் கேடில்லா நிறுவனத்தால் மரபணுவை மையமாகக்கொண்டு உள்நாட்டிலேயே தயாரிக்கப்படும் தடுப்பூசியை பற்றி மேலும் தெரிந்து கொள்வதற்காக அகமதாபாத்தில் உள்ள ஜைடஸ் உயிரி தொழில்நுட்பப் பூங்காவிற்கு நேரில் சென்றேன். இந்தப் பணியில் ஈடுபட்டு வரும் குழுவிற்கு எனது பாராட்டுகள். அவர்களின் இந்தப் பயணத்தில் அனைத்து உதவிகளையும் மேற்கொள்ள இந்திய அரசு முனைப்புடன் செயல்படுகிறது," என்றார்.
ஹைதராபாத்தில் உள்ள பாரத் பயோடெக் மையத்தை பார்வையிட்ட பின்னர், "ஹைதராபாத்தில் உள்ள பாரத் பயோடெக் மையத்தில் உள்நாட்டிலேயே தயாரிக்கப்படும் கொவிட்-19 தடுப்பு மருந்து குறித்து விளக்கினார்கள். இதுவரையிலான அவர்களது பரிசோதனையில் ஏற்பட்டுள்ள முன்னேற்றத்திற்காக விஞ்ஞானிகளை பாராட்டினேன். தடுப்பு மருந்தை துரிதமாக உருவாக்குவதற்காக இந்திய மருத்துவ ஆய்வுக் குழுவுடன் இவர்கள் இணைந்து பணியாற்று கிறார்கள்," என்றார்.
புனேவில் உள்ள சீரம் இன்ஸ்டிட்டியூட் ஆஃப் இந்தியாவை பார்வையிட்ட பிரதமர், "சீரம் இன்ஸ்டிட்டியூட் ஆஃப் இந்தியாவின் குழுவினருடன் நல்லதொரு உரையாடலை நடத்தினேன். தடுப்பு மருந்து தயாரிப்பில் இதுவரையிலான முன்னேற்றம் குறித்தும், உற்பத்தியை அதிகரிப்பதற்கான திட்டம் குறித்தும் அவர்கள் விளக்கினார்கள். அவர்களது தயாரிப்பு மையத்தையும் பார்வையிட்டேன்," என்றார்.
பெருநிறுவனங்கள் விவகாரங்கள் அமைச்சகம்
நொடித்துப்போதல் மற்றும் திவாலாதலுக்கான இந்திய வாரியம்- IBBI  2016இன் விதிமுறைகளைத் திருத்தம் செய்கிறது
நொடித்துப்போதல் மற்றும் திவாலாதலுக்கான இந்திய வாரியம்,  நொடித்துப்போதல் மற்றும் திவாலாதலுக்கான  இந்திய வாரிய விதிமுறைகள் 2016-இல் திருத்தம் செய்து,  2020-ஐ இன்று வெளியிட்டுள்ளது.
நொடித்துப்போதல் மற்றும் திவாலாதலுக்கான நெறிமுறைகள், 2016  ஒரு ரியல் எஸ்டேட் திட்டத்தின் கீழ், கடன் வழங்குநர்களின் குழுவில் ஒதுக்கப்பட்டவர்களைப் போல, ஒரு வகுப்பில் நிதிக் கடனாளர்களைப் பிரதிநிதித்துவப்படுத்துவதற்கு தீர்ப்பளிக்கும் அதிகார சபையால் அங்கீகரிக்கப்பட்டப் பிரதிநிதியை  நியமிக்கத் திட்டமிட்டுள்ளது. இந்த நோக்கத்திற்காக, விதிமுறைகள் இடைக்காலத் தீர்மான வல்லுநருக்கு பொது அறிவிப்பில் மூன்று நொடித்துத் போதல் நிபுணர்களை  தேர்வு செய்ய வேண்டும், மேலும் ஒரு பிரிவில் உள்ள கடன் வழங்குநர்கள் அவர்களில் ஒருவரைத் தங்கள் அங்கீகரிக்கப்பட்ட பிரதிநிதியாகத் தேர்வு செய்யவேண்டும். இன்று விதிமுறைகளில் செய்யப்பட்ட திருத்தம், இடைக்காலத் தீர்மான வல்லுநரால் வழங்கப்படும் மூன்று நொடித்துத் போதல் நிபுணர்களை  கார்ப்பரேட் கடனாளியின் பதிவுகளின்படி பிரிவில் அதிக எண்ணிக்கையிலான கடனாளர்களைக் கொண்ட மாநில அல்லது யூனியன் பிரதேசத்திலிருந்து இருக்கவேண்டும். இது அங்கீகரிக்கப்பட்ட பிரதிநிதி  மற்றும் அவர் பிரதிநிதித்துவப்படுத்தும் பிரிவில் கடன் வழங்குநர்களிடையே ஒருங்கிணைப்பு மற்றும் தகவல் தொடர்புகளை எளிதாக்கும்.
அங்கீகரிக்கப்பட்ட பிரதிநிதி ஒரு பிரிவில் கடன் வழங்குநர்களிடமிருந்து இரண்டு கட்டங்களில் வாக்களிக்கும் வழிமுறைகளைப் பெற வேண்டும் என்று தற்போது விதிமுறைகள் கருதுகின்றன, அதாவது,  கூட்டத்திற்கு முன்; மற்றும்  கூட்டத்தின் நிமிடங்களை விநியோகித்த பின். இன்று ஒழுங்குமுறைகளில் செய்யப்பட்ட திருத்தம், அங்கீகரிக்கப்பட்ட பிரதிநிதி வாக்களிப்பு வழிமுறைகளை நிமிட சந்திப்பின் சாரங்களை விநியோகித்த பின்னரே வாக்களிக்கும் வழிமுறைகளைப் பெற்று அதற்கேற்ப வாக்களிக்க வேண்டும் என்று கோருகிறது. எவ்வாறாயினும், அவர் சாராம்சங்களை பரப்புவார், மேலும், கூட்டத்திற்கு முன்னர் பிரிவில் உள்ள கடன் வழங்குநர்களின் ஆரம்பக் கருத்துக்களை நாடலாம், இது கூட்டத்தில் திறம்பட பங்கேற்க அவருக்கு உதவும்.
கடன் வழங்குநர்களின் குழு மதிப்பீட்டு வரைச்சட்டத்தின்  படி அனைத்து இணக்கமான தீர்மானத் திட்டங்களையும் மதிப்பீடு செய்வதோடு, அவற்றில் சிறந்தவற்றை அடையாளம் காணவும், அதை அங்கீகரிக்கவும் முடியும் என்று விதிமுறைகள் தெரிவிக்கின்றன. இன்று விதிமுறைகளில் செய்யப்பட்ட திருத்தம், மதிப்பீட்டு வரைச்சட்டத்தின்  படி அனைத்து இணக்கமான தீர்மானத் திட்டங்களையும் மதிப்பீடு செய்த பின்னர், கடன் வழங்குநர்களின் குழு ஒரே நேரத்தில் அனைத்து இணக்கமான தீர்மானத் திட்டங்களுக்கும் வாக்களிக்கும். அதிக வாக்குகளைப் பெறும் தீர்மானத் திட்டம், அதாவது வாக்களிக்கும் பங்கில் அறுபத்தாறு சதவீதத்திற்கும் குறையாமல் வாக்குகளை பெறும் தீர்மானத் திட்டம் அங்கீகரிக்கப்பட்டதாக கருதப்படும்.
திருத்த விதிமுறைகள் இன்று முதல் நடைமுறைக்கு வருகின்றன. இவை பின் வரும் இணைய தளத்தில் காண கிடைக்கின்றன www.mca.gov.in and www.ibbi.gov.in.
பிரதமர் அலுவலகம்
வாரணாசிக்கு பிரதமர் பயணம்
முதன் முறையாக மின்மயமாக்கப்பட்ட டீசல் தொடர் வண்டியை கொடியசைத்து துவக்கி வைத்தார்
குரு ரவிதாஸ் பிறந்த இடத்தை மேம்படுத்துவதற்கான திட்டத்தின் அடிக்கல்லை நாட்டினார்
அரசு ஊழல் செய்பவர்களை தண்டிக்கிறது, நேர்மையானவர்களுக்கு பரிசளிக்கிறது, பிரதமர் மோடி
உத்தரப்பிரதேசம் வாரணாசிக்கு பிரதமர் திரு. நரேந்திர மோடி பயணம் மேற்கொண்டார். அங்கு அவர், ரவிதாஸ் ஜெயந்தி கொண்டாட்டங்களைக் குறிக்கும் வகையில் குரு ரவிதாஸ் பிறந்த இடத்தை மேம்படுத்துவதற்கான திட்டத்தின் அடிக்கல்லை நாட்டினார்.
முதன் முறையாக மின்மயமாக்கப்பட்ட டீசல் தொடர் வண்டியை பிரதமர் வாரணாசியில் உள்ள டீசல் ரயில் பணிமனையிலிருந்து கொடியசைத்து துவக்கி வைத்தார்.
நூறு சதவீதம் மின்மயமாக்குதல் என்ற இந்திய ரயில்வேயின் தொலை நோக்குப் பார்வையின் அடிப்படையில் வாரணாசி டீசல் ரயில் பணிமனை புதுவகையான மின்மயமாக்கப்பட்ட டீசல் தொடர் வண்டியை உருவாக்கியுள்ளது. தேவையான அனைத்து சோதனைகளுக்குப் பிறகு, பிரதமர் ஆய்வு மேற்கொண்டு அதனை கொடியசைத்துத் துவக்கி வைத்தார். அனைத்து டீசல் தொடர் வண்டிகளையும் மின்மயமாக்க வேண்டும் என்று இந்திய ரயில்வே முடிவு செய்துள்ளது. இதன் மூலம் இந்த ரயில்களை அவற்றின் முழு ஆயுட்காலத்திற்கும் பயன்படுத்த முடியும். இழுப்புக்கு தேவைப்படும் எரிசக்தியைக் குறைக்கவும், கார்பன் வெளியீட்டைக் குறைக்கவும் இந்தத் திட்டம் உதவும். இரண்டு டபிள்யு.டி.ஜி 3 ஏ டீசல் ரயில் வண்டியை 10,000 ஹெச்.பி. திறன் கொண்ட இரு மின்னணு டபிள்யு.ஏ.ஜி.சி. 3 ஆக மாற்ற வெறும் 69 நாட்களே தேவைப்பட்டன. “இந்தியாவில் உற்பத்தி செய்வோம்” முன்முயற்சியான இந்த மாற்றம், ஒட்டுமொத்த உலகிற்காகவும் இந்திய ஆய்வு மற்றும் ஆராய்ச்சித் துறை செய்த புதிய கண்டுபிடிப்பாகும்.
ரவிதாஸ் ஜெயந்தியை முன்னிட்டு பிரதமர், திரு.குரு ரவிதாஸ் அவர்களின் திருவுருவச் சிலைக்கு மரியாதை செலுத்தினார்.சிர்கோவெர்தன்பூரில் உள்ள ஸ்ரீ குரு ரவிதாஸ் ஜென்மஸ்தன் கோயிலில் குரு ரவிதாஸ் பிறந்த இடத்தை மேம்படுத்தும் திட்டத்திற்கு பிரதமர் அடிக்கல் நாட்டினார்.
நலிந்தோருக்கு உதவும் வகையில் அமைக்கப்பட்டுள்ள அரசின் திட்டங்கள் குறித்து விவரித்த பிரதமர், “ஏழைகளுக்காக நாங்கள் இடஒதுக்கீட்டைக் கொண்டு வந்துள்ளோம். இதனால் நலிந்தோர் மரியாதைக்குரிய வாழ்க்கையை வாழ முடியும்”. இந்த அரசு, ஊழல் செய்பவர்களை தண்டிக்கிறது, நேர்மையானவர்களுக்குப் பரிசளிக்கிறது என்று கூறினார்.
இந்நிகழ்ச்சியில் பேசிய பிரதமர், இந்த உணர்ச்சிபூர்வமான கவிஞரின் போதனைகள் நமக்கு ஒவ்வொரு நாளும் ஊக்கமளிக்கின்றன என்று கூறினார். மேலும், சாதி அடிப்படையிலான பாகுபாடு இருந்தால் மக்கள் ஒருவரையொருவர் புரிந்து கொள்ள முடியாது. மேலும் சமூகத்தில் சமத்துவமும் இருக்காது. புனித ரவிதாசின் பாதையை அனைவரும் பின்பற்ற வேண்டும். இந்தப் பாதையை நாம் பின்பற்றியிருந்தால் ஊழலை முழுவதாக அழித்திருக்க முடியும். இந்தத் திட்டத்தின் அங்கமாக புனித குரு ரவிதாசின் சிலையுடன் ஒரு பெரிய பூங்கா அமைக்கப்பட்டு, யாத்திரை மேற்கொள்ளும் நபர்களுக்கு தேவையான அனைத்து வசதிகளும் ஒரே இடத்தில் செய்து தரப்படும் என்று பிரதமர் தெரிவித்தார்.
பிரதமர் அலுவலகம்
ஜனவரி 31-ந்தேதி 30-வது தேசிய மகளிர் ஆணைய தின நிகழ்ச்சியில் பிரதமர் உரையாற்றுகிறார்
பிரதமர் திரு நரேந்திர மோடி, ஜனவரி 31-ந்தேதி மாலை 4.30 மணியளவில், 30-வது தேசிய மகளிர் ஆணைய தின நிகழ்ச்சியில் காணொலி மூலம் உரையாற்றுகிறார். பல்வேறு துறைகளில் பெண் சாதனையாளர்களைப் போற்றுவதை நோக்கமாகக் கொண்டுள்ள இந்த நிகழ்ச்சியின் கருப்பொருள் ‘அவள் மாற்றத்தை ஏற்படுத்துபவள்’ என்பதாகும்.
மாநில மகளிர் ஆணையங்கள், மாநில அரசுகளின் மகளிர் மற்றும் குழந்தைகள் மேம்பாட்டு துறைகள், பல்கலைக்கழக, கல்லூரி ஆசிரியர்கள் மற்றும் மாணவர்கள், தன்னார்வ அமைப்புகள், பெண் தொழில்முனைவோர், வர்த்தக சங்கப் பிரதிநிதிகள் ஆகியோர் இந்த நிகழ்ச்சியில் பங்கேற்கின்றனர். இந்த நிகழ்ச்சியில் மத்திய மகளிர் மற்றும் குழந்தைகள் மேம்பாட்டு துறை அமைச்சரும் கலந்து கொள்வார்.
ரெயில்வே அமைச்சகம்
மகளிர் புறநகர் ரயில் சேவை தொடங்கி 26 ஆண்டுகள் நிறைவு
மகளிருக்கான புறநகர் ரயில் இயக்கப்பட்டதன் 26-வது ஆண்டு நாளை கொண்டாடப்படுகிறது.
1992 ஆம் ஆண்டு மே மாதம் 5-ந் தேதி முதன் முறையாக மேற்கு ரயில்வேயில், மும்பையில் சர்ச்கேட் மற்றும் போரிவலி ரயில் நிலையங்களுக்கு இடையே மகளிருக்கான புறநகர் ரயில் சேவை தொடங்கப்பட்டது. இது பின்னர் விரார் ரயில் நிலையம் வரை விரிவுபடுத்தப்பட்டது. ரயில் முழுவதும் பெண்களுக்காக ஒதுக்கப்பட்டு, கடந்த 26 ஆண்டுகளாக இந்த வரலாற்றுச் சிறப்புமிக்க சேவை வெற்றிகரமாக இயங்கி வருகிறது.
புறநகர் பகுதியில் இயக்கப்படும் மற்ற ரயில்களில் நெரிசல் அதிகமாக இருக்கும் காரணத்தால், பெண்கள் வசதியாகப் பயணம் செய்வதற்கு ஏதுவாக முழு ரயிலும் அவர்களுக்காகவே இயக்கப்பட்டது. பெண் பயணிகளிடம் இந்தத் திட்டத்திற்கு பெரும் வரவேற்பு நிலவி வருகிறது.
பெண் பயணிகளின் பாதுகாப்பை உறுதிச் செய்வதற்காக பல்வேறு நடவடிக்கைகளை ரயில்வே எடுத்து வருகிறது. மகளிருக்கான பெட்டிகளில் கண்காணிப்பு கேமராக்கள் பொருத்தப்பட்டுள்ளன. கடந்த ஆண்டு மகளிர் தினத்தையொட்டி மேற்கு ரயில்வேயில் புதிய பாதுகாப்பு முறை அறிமுகப்படுத்தப்பட்டது. இதன் மூலம் பெட்டியில் இருந்தவாறே பயணிகள், ரயிலின் பாதுகாவலருடன் பேசலாம். அவசர நிலை உருவானால் ஒரு பொத்தானை அழுத்தி அவருடன் தொடர்பு கொள்ளலாம்.
(Visitor Counter : 122
ரெயில்வே அமைச்சகம்
35000 மெட்ரிக் டன் திரவ மருத்துவப் பிராணவாயுவை விநியோகித்து ஆக்சிஜன் எக்ஸ்பிரஸ் ரயில்கள் மைல்கல் சாதனை
பல்வேறு தடைகளையும் கடந்து நாடு முழுவதும் திரவ மருத்துவ பிராணவாயுவை ஆக்சிஜன் எக்ஸ்பிரஸ் ரயில்களின் மூலம் இந்திய ரயில்வே விநியோகித்து வருகிறது.
35000 மெட்ரிக் டன்னிற்கும் அதிகமான திரவ மருத்துவப் பிராணவாயுவை ஆக்சிஜன் எக்ஸ்பிரஸ் ரயில்கள் நாடு முழுவதும் கொண்டு சேர்த்து முக்கிய மைல்கல்லை கடந்துள்ளன.
இதுவரை 1,990 டேங்கர்களில் சுமார் 35,018 மெட்ரிக் டன் பிராணவாயு தமிழகம் உள்ளிட்ட பல்வேறு மாநிலங்களுக்கு விநியோகம் செய்யப்பட்டுள்ளது.
477 ஆக்சிஜன் எக்ஸ்பிரஸ் ரயில்கள் மூலம் மாநிலங்களுக்கு மருத்துவப் பிராணவாயு வழங்கப்பட்டுள்ளது.
நாட்டின் தென் மாநிலங்களுக்கு சுமார் 20,500 மெட்ரிக் டன்னுக்கும் அதிகமான திரவ மருத்துவப் பிராணவாயு வழங்கப்பட்டுள்ளது.
தமிழ்நாட்டிற்கு 6,500 மெட்ரிக் டன்னுக்கும் அதிகமான பிராணவாயு விநியோகிக்கப்பட்டுள்ளது. தெலங்கானா, கர்நாடகா, ஆந்திரப் பிரதேசத்திற்கு முறையே 3,900, 4,700 மற்றும் 4,800 மெட்ரிக் டன் திரவ மருத்துவப் பிராணவாயு வழங்கப்பட்டுள்ளது.
தமிழ்நாடு, உத்தராகண்ட், கர்நாடகா, மகாராஷ்டிரா, மத்தியப் பிரதேசம், ஆந்திரப் பிரதேசம், ராஜஸ்தான், ஹரியானா, தெலங்கானா, பஞ்சாப், கேரளா, தில்லி, உத்தரப் பிரதேசம், ஜார்கண்ட், அசாம் ஆகிய 15 மாநிலங்கள் இதுவரை பிராணவாயுவைப் பெற்றுள்ளன.
இதுவரை தமிழகத்திற்கு 6551 மெட்ரிக் டன், மகாராஷ்டிராவிற்கு 614 மெட்ரிக் டன், உத்தரப் பிரதேசத்திற்கு 3797 மெட்ரிக் டன், மத்தியப் பிரதேசத்திற்கு 656 மெட்ரிக் டன், தில்லிக்கு 5863 மெட்ரிக் டன், ஹரியானாவிற்கு 2354 மெட்ரிக் டன், ராஜஸ்தானிற்கு 98 மெட்ரிக் டன், கர்நாடகாவிற்கு 4697 மெட்ரிக் டன், உத்தராகண்டிற்கு 320 மெட்ரிக் டன், ஆந்திரப் பிரதேசத்திற்கு 4824 மெட்ரிக் டன், பஞ்சாப்பிற்கு 225 மெட்ரிக் டன், கேரளாவிற்கு 513 மெட்ரிக் டன், தெலங்கானாவிற்கு 3909 மெட்ரிக் டன், ஜார்கண்டிற்கு 38 மெட்ரிக் டன், அசாமிற்கு 560 மெட்ரிக் டன் திரவ மருத்துவ பிராணவாயு விநியோகம் செய்யப்பட்டுள்ளது.
மேலும் சில ஆக்சிஜன் எக்ஸ்பிரஸ் ரயில்கள் இன்று இரவு தங்களது பயணத்தைத் தொடங்கும் என்று எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1731508
ஜல்சக்தி அமைச்சகம்
ஃபெனி ஆற்றிலிருந்து 1.82 கனஅடி தண்ணீரை திறந்து விடுவதற்கான இந்தியா-பங்காளதேஷ் இடையே கையெழுத்தான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
திரிபுரா மாநிலத்தில் உள்ள சப்ரூம் நகரத்தின் குடிநீர் விநியோகத் திட்டத்திற்கு, ஃபெனி ஆற்றிலிருந்து வினாடிக்கு 1.82 கனஅடி வீதம் தண்ணீர் திறப்பதற்கான இந்தியா- பங்களாதேஷ் இடையே கையெழுத்தான புரிந்துணர்வு ஒப்பந்தத்தை செயல்படுத்துவதற்கு, பிரதமர் திரு நரேந்திர மோடி தலைமையிலான மத்திய அமைச்சரவை பின்னேற்பு ஒப்புதல் வழங்கியது.
பயன்கள்
தற்போது இந்தியாவுக்கும் – பங்களாதேஷூக்கும் இடையே ஃபெனி நதிநீரைப் பங்கீட்டுக் கொள்வது தொடர்பாக எந்த ஒப்பந்தமும் இல்லை. சப்ரூம் நகரத்திற்கு தற்போது போதுமான அளவு குடிநீர் விநியோகிக்க முடியாததால், இந்த புரிந்துணர்வு ஒப்பந்தம் செய்து கொள்ளப்பட்டுள்ளது.
பிரதமர் அலுவலகம்
தரம்பூரில் ஸ்ரீமத் ராஜ்சந்திரா தொண்டு இயக்கத்தின் பல்வேறு திட்டப் பணிகளுக்கு பிரதமர் ஆகஸ்ட் 4-ம் தேதி அடிக்கல் நாட்டுகிறார்
வல்சாத் மாவட்டத்தில் உள்ள தரம்பூரில் ஸ்ரீமத் ராஜ்சந்திரா மருத்துவமனையில் பிரதமர் திறந்துவைக்க உள்ளார்
ஸ்ரீமத் ராஜ்சந்திரா மகளிருக்கான திறன் மேம்பாட்டு மையம் மற்றும் ஸ்ரீமத் ராஜ்சந்திரா கால்நடை மருத்துவமனைக்கும் பிரதமர் அடிக்கல் நாட்டவுள்ளார்
பிரதமர் திரு நரேந்திர மோடி குஜராத் மாநிலம் வல்சாத் மாவட்டத்தில் உள்ள தரம்பூரில் அமைந்துள்ள ஸ்ரீமத் ராஜ்சந்திரா தொண்டு இயக்கத்தின் சார்பாக ஆகஸ்ட் 4-ம் தேதி மாலை மணி 6.30-க்கு காணொலி காட்சி வாயிலாக பல்வேறு திட்டப் பணிகளை தொடங்கிவைத்து அடிக்கல் நாட்ட உள்ளார்.
வல்சாத்தில் உள்ள தரம்பூரில் அமைந்துள்ள ஸ்ரீமத் ராஜ்சந்திரா மருத்துவமனையை பிரதமர் திறந்துவைக்க உள்ளார். சுமார் 200 கோடி ரூபாய் செலவில் இத்திட்டம் நிறைவேற்றப்பட்டுள்ளது. 250 படுக்கைகளுடன் கட்டப்பட்டுள்ள உலகத் தரம் வாய்ந்த இந்த பன்னோக்கு மருத்துவமனை சிறந்த மருத்துவ வசதிகளைக் கொண்டுள்ளது. இதனால் தெற்கு குஜராத் பிராந்தியத்தில் உள்ள மக்கள் மிகவும் பயனடைவார்கள்.
ஸ்ரீமத் ராஜ்சந்திரா கால்நடை மருத்துவமனைக்கும் பிரதமர் அடிக்கல் நாட்டவுள்ளார். சுமார் 70 கோடி ரூபாய் செலவில் இம்மருத்துவமனை கட்டப்பட உள்ளது. உயர்தர வசதிகளுடன் கூடிய இம்மருத்துவமனையில் சிறந்த கால்நடை மருத்துவர்களும், துணை ஊழியர்களும் இதில் பணி புரிய உள்ளனர். விலங்குகள் பராமரிப்பிற்கான பாரம்பரிய மருத்துவ வசதி இந்த மருத்துவமனையில் ஏற்படுத்தப்பட உள்ளது.
இந்நிகழ்ச்சியில், ஸ்ரீமத் ராஜ்சந்திரா மகளிருக்கான திறன் மேம்பாட்டு மையத்திற்கும் பிரதமர் அடிக்கல் நாட்டவுள்ளார். சுமார் 40 கோடி ரூபாய் மதிப்பில் இது கட்டப்பட உள்ளது. பொழுதுபோக்கு வசதிகள், வகுப்பறைகள், கழிப்பறைகள் உள்ளிட்ட வசதிகள் இதில் செய்யப்பட உள்ளது. இதன் மூலம் 700க்கும் மேற்பட்ட பழங்குடியின பெண்களுக்கு வேலை வாய்ப்பு கிடைக்கும். மேலும் ஆயிரக்கணக்கானவர்களுக்கு வாழ்வாதாரமும் கிடைக்கும்.
PIB Headquarters
ரிசர்வ் வங்கியில் ஜூன் 3 முதல் 7 வரை நிதியியல் கல்வி வாரம் அனுசரிக்கப்படுகிறது
“விவசாயிகள் மற்றும் முறையான வங்கி அமைப்பின் கீழ் விவசாயிகள் பெறும் நன்மை” என்பதைக் கருப்பொருளாகக் கொண்டு ரிசர்வ் வங்கி நிதியியல் கல்வி வாரத்தை ஜூன் 3 முதல் 7, 2019 வரை அனுசரித்து வருகிறது.
ஒட்டுமொத்த பொருளாதார வளர்ச்சிக்கு வேளாண்மையின் வளர்ச்சி முக்கியமானது. வேளாண் வளர்ச்சிக்கு நிதி ஆதாரம் ஒரு முக்கிய அம்சமாகும். விவசாயிகளுக்குத் தேவையான கடன்களை எளிதில் அவர்களுக்கு கிடைக்கும் வகையில் உரிய கொள்கைகளை உருவாக்குவதில் இந்திய ரிசர்வ் வங்கி முக்கிய பங்கு வகிக்கிறது. கடன் வழங்கல் அமைப்பு மற்றும் நிதியியல் சேர்க்கை ஆகியவற்றை வலுப்படுத்த பல்வேறு நடவடிக்கைகளை இந்திய ரிசர்வ் வங்கி சமீப காலங்களில் எடுத்துள்ளது.
விவசாயிகளிடையே விழிப்புணர்வை ஏற்படுத்த மற்றும் நிதியியல் கல்வியறிவு செய்திகளைக் கொண்டு செல்ல அவர்கள் நலன் சார்ந்த கருத்துகளை உள்ளடக்கிய சுவரொட்டிகள் மற்றும் துண்டு பிரசுரங்கள் உருவாக்கப்பட்டுள்ளன. வங்கிகள் தங்கள் கிராமப்புற கிளைகள், நிதியியல் கல்வியறிவு மையங்கள், ஏடிஎம் மற்றும் இணையதளங்களில் இந்த சுவரொட்டிகள் மற்றும் துண்டு பிரசுரங்களை காட்சிப்படுத்த வேண்டுமென அறிவுறுத்தப்பட்டுள்ளன. விவசாயிகளிடம் அவர்களுக்குத் தேவையான நிதியியல் விழிப்புணர்வு செய்திகளைக் கொண்டு செல்ல, மையப்படுத்தப்பட்ட வெகுஜன ஊடக பிரசாரத்தை தூர்தர்ஷன் மற்றும் அகில இந்திய வானொலியில் இந்திய ரிசர்வ் வங்கி ஜூன் மாதம் மேற்கொள்ளவுள்ளது.
இந்த நிதியியல் விழிப்புணர்வு செய்திகள், அனைத்து விவசாயிகளையும் சென்றடைய வேண்டும் என்று இந்திய ரிசர்வ் வங்கி முயற்சி மேற்கொண்டுள்ளது.
தகவல் மற்றும் ஒலிபரப்பு அமைச்சகம்
வனவிலங்குகள் குறித்த திரைப்படத்தை உருவாக்குவது தொழில் அல்ல, அர்ப்பணிப்பு: தேசிய விருது பெற்ற திரைப்பட தயாரிப்பாளர்: சுப்பையா நல்லமுத்து
வனவிலங்கு திரைப்படங்களில் நடிக்கும் பெரும்பாலான இளைஞர்களுக்கு ஈடுபாடு இல்லை.
வனவிலங்குகள் குறித்த திரைப்படங்களை  உருவாக்குவது மற்றும் தயாரிப்பது என்பது ஒரு தொழில் அல்ல, அது அனைவராலும் தொடர முடியாத ஒரு அர்ப்பணிப்பு என்று ஐந்து முறை தேசிய விருது பெற்ற வனவிலங்கு திரைப்படத் தயாரிப்பாளர் திரு. சுப்பையா நல்லமுத்து கூறினார்.
வனவிலங்கு திரைப்படம் தயாரிப்பதற்கு அனைவரையும் ஊக்கப்படுத்த மாட்டேன் என்றும் அவர் கூறினார். 17வது மும்பை சர்வதேச திரைப்பட விழாவையொட்டி நடைபெற்ற கலந்துரையாடல் நிகழ்ச்சியில் சுப்பையா நல்லமுத்து பேசினார்.
வனவிலங்கு திரைப்படம் தயாரிப்பதில் உள்ள சவால்களை விவரித்த அவர், ஒரு சுவாரஸ்யமான கதையைப் பெற்று அதை சர்வதேச அளவில் கொண்டு செல்வதே கடினமான பகுதி எனத் தெரிவித்தார். குறிப்பாக படப்பிடிப்பு நடத்த அனுமதி பெறுதல், விலங்குகள் நல வாரியத்திடம் அனுமதி பெறுதல் மற்றும் படப்பிடிப்புக்குத் தேவையான உயர்தர தரமான உபகரணங்களை வாடகைக்கு எடுப்பது போன்ற சவால்கள் உள்ளன,'' என்றார். வனவிலங்கு திரைப்படத் தயாரிப்பிற்கு செய்யப்பட்ட செலவை திரும்பப் பெற முடிந்தாலும், அதற்கு எந்த உத்தரவாதமும் இல்லை என்றும் கூறினார். மேலும் வனவிலங்கு திரைப்படங்களில் நடிக்கும் பெரும்பாலான இளைஞர்களுக்கு முழு ஈடுபாடு இல்லை என்றும் அவர் கூறினார்.
மேலும் விவரங்களுக்கு இந்த ஆங்கிலச் செய்திக்குறிப்பைக் காணவும்: https://pib.gov.in/PressReleasePage.aspx?PRID=1830567
பாதுகாப்பு அமைச்சகம்
கோவிட்-19 நோய்த்தொற்று ஏற்படாமல் இருக்க சுத்திகரிப்பு முறைகளுக்கு உதவி செய்வதற்கான இரண்டு புதிய பொருள்களை DRDO அறிமுகப்படுத்தியுள்ளது
கோவிட் 19 நோய்க்கு எதிரான போராட்டத்தில், பாதுகாப்பு ஆராய்ச்சி மற்றும் வளர்ச்சி அமைப்பு , தன்னுடைய தற்போதைய தொழில்நுட்பத்தையும், அனுபவத்தையும் கொண்டு, பல்வேறு பொருள்களையும், கருவிகளையும், தொடர்ந்து தயாரித்து, பெரும் பங்காற்றி வருகிறது. புதிய பொருள்களை உருவாக்குவது, ஏற்கனவே உள்ள பொருள்களை, தற்போதைய தேவைகளுக்கு ஏற்ப, விரைவாக வடிவமைத்துக் கொடுப்பது போன்றவை உட்பட பல பணிகளை ஆற்றி வருகிறது. இந்த உலகளாவிய நோய்க் காலத்தின்போது, பொதுமக்கள் கூடும் இடங்களில் செயல்பாடுகளை அதிகரிக்கக்கூடிய இரண்டு புதிய கருவிகளை டிஆர்டிஓ அறிமுகப்படுத்தியுள்ளது.
பனிமூட்ட அடிப்படையிலான தானியங்கி சுத்திகரிப்பு கருவி
தீயை அணைப்பதற்கு பனிமூட்டத் தொழில்நுட்பத்தைப் பயன்படுத்தும் தனது நிபுணத்துவத்தைப் பயன்படுத்தி, தில்லியிலுள்ள தீ விபத்து மற்றும் சுற்றுச்சூழல் பாதுகாப்பு மையம் Centre for Fire Explosive & Environment Safety , பனி மூட்டத்தை அடிப்படையாகக் கொண்ட தொற்றுக்கிருமி சுத்திகரிப்பான் தெளிப்பு கருவி ஒன்றை உருவாக்கியுள்ளது. அலுவலக வளாகங்கள், கட்டடங்கள் ஆகியவற்றுக்குள் நுழையும்போது, கைகளை சுத்திகரித்துக் கொள்வதற்காக, எரிசாராயம்  அடிப்படையிலான கைகளை சுத்திகரிக்கும் திரவத்தை, இந்த சுத்திகரிப்பான் தெளிப்பு கருவி, உள்ளே நுழைபவர்கள் மீது சுத்திகரிக்கும் திரவத்தைத் தெளிக்கும். நீர் சுத்திகரிப்புக்காக தயாரிக்கப்பட்ட நீர் பனிப்புகை ஆவி  தொழில்நுட்பத்தை அடிப்படையாகக் கொண்டு, இது வடிவமைக்கப்பட்டுள்ளது.
(புற ஊதா சுத்திகரிப்பான் பெட்டி மற்றும் கைகளில் வைத்து பயன்படுத்தக்கூடிய புற ஊதாக் கருவி
புற ஊதாக்கதிர் சி ஒளி  அடிப்படையிலான சுத்திகரிப்புப் பெட்டி மற்றும் கைகளில் வைத்துக்கொண்டு பயன்படுத்தக்கூடிய புற ஊதாக் கதிர் சி  கருவியையும் பாதுகாப்புக் கழகத்தின் உடற்செயலியல், அதனைச் சார்ந்த அறிவியல்கள் கழகம்  மற்றும் உட்கரு மருத்துவம், அதனைச் சார்ந்த அறிவியல்கள் கழகம் , தில்லியிலுள்ள பாதுகாப்பு ஆராய்ச்சி மேம்பட்டு நிறுவனம்  ஆய்வுக்கூடங்கள் ஆகியவை ஒன்றிணைந்து வடிவமைத்துத் தயாரித்துள்ளன.
புற ஊதா சி ஒளிக்கதிர், ஒளியின் மிகுந்த சக்தி நிறைந்த சிறிய அலைவரிசையைக் கொண்டதாகும். நோய்க் கிருமியின் மரபணுப் பொருளை அழிப்பதில் புற ஊதாக்கதிர் சி சிறந்ததாகும். இந்தக் கதிர்வீச்சு கிருமியின் ஆர் என் ஏ  வை சிதைத்து விடும். அதனால் அந்த வைரஸ் தங்களை பெருக்கிக் கொள்ள முடியாது. இந்த புற ஊதாசி ஒளிக்கதிர் நுண்ணுயிரிகளை விரைவில் கொன்றுவிடும். தொற்றுநோய்த் தடுப்பு சுத்திகரிப்புக்குப் பயன்படுத்தப்படும் இரசாயனங்களால் ஏற்படக்கூடிய பாதகமான விளைவுகளை இந்த UVC ஒளி தவிர்த்து விடுகிறது. இது சுற்றுச்சூழலுக்கு உகந்தததாக உள்ளது. தொடாமலேயே, இந்த சுத்திகரிப்பு முறையைப் பயன்படுத்திக்கொள்ள முடியும்.
பிரதமர் அலுவலகம்
மகாராஷ்டிரா மருத்துவமனையில் ஏற்பட்ட தீ விபத்தில் உயிரிழந்தோரின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 இலட்சம் வழங்க பிரதமர் ஒப்புதல்
மகாராஷ்டிரா பாந்திராவில் உள்ள மருத்துவமனையில் ஏற்பட்ட பயங்கரத் தீ விபத்தில் உயிரிழந்தோரின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 இலட்சம் வழங்க பிரதமர் நரேந்திர மோடி ஒப்புதல் அளித்துள்ளார். காயமடைந்தவர்களுக்கு தலா ரூ. 50,000 வழங்கவும் அவர் ஒப்புதல் வழங்கியுள்ளார்.